
Til Karoline, Håkon, Elisabeth og Bård – sammen med dere er alt mulig




Persongalleri

Familien Gregersen

Eivor Gregersen Stahl

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich – Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg, bor sammen med Sverre

Kornelius Larsen – Eivors tidligere kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Sørensen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider, arrestert

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors ektemann

Frøken Astrid Abelsen – sekretær på OT-kontoret i Oslo




Slik sluttet forrige bok:

Det var trykket stemning i bilen. De var ikke enige og ble det ikke nå heller, og det lå over dem begge.

– Du var da på toalettet like før vi dro hjemmefra, sa Hjalmar litt irritert.

– Det er mulig, men jeg må igjen. Kan du stanse?

Den siste tiden hadde hun trengt å gå oftere på toalettet enn før, og etter det hun hadde hørt, var dette typisk tidlig og sent i et svangerskap. Men det ville hun ikke si til broren. Om han fikk vite at hun ventet barn, ville han bare bli enda mer oppsatt på å få henne ut av landet, og det orket hun ikke. Det var allerede slitsomt nok å stå imot ham.

– Jeg får vel det, da, sa han og svingte bilen til side.

– Er det greit her?

– Ja, sa Eivor.

Hun åpnet bildøren og steg ut da Hjalmar hadde stoppet.

Broren hadde bare svingt ut på veiskulderen, og i mørket var det ikke lett å se stort.

Eivor trøstet seg med at det samme ville gjelde eventuelle andre som kom forbi med blendede lykter, slik alle biler var pålagt, så hun trakk ned undertøyet og satte seg på huk på innsiden av bilen.

I det samme fikk hun øye på noe som beveget seg ikke så langt unna.

Hun myste mot skogkanten bortenfor. Var det noen der, eller var det bare innbilning?

I neste øyeblikk hørtes lyden av en bil som kom kjørende, og før hun rakk å reise seg, ble luften flerret av lyden av mange skarpe skudd.

Eivor kastet seg ned på bakken og holdt armene over hodet.

De ble skutt på! Men hvem skjøt? Og hvorfor?

Et brøl lød like i nærheten.

– Hjalmar! ropte hun og reiste seg uten å tenke seg om.

I det samme kjente hun en sviende, brennende smerte skjære seg inn i ryggen, og alt ble svart.




1

Mellom Lillestrøm og Oslo, 10. oktober 1944

Eivor skrek ut i smerte da hun kom til seg selv. Bakken var våt og kald under kinnet, noen skarpe steiner presset mot huden, men hun klarte likevel ikke å lee seg. Det brant i ryggen av smerte, og hun klarte nesten ikke å puste, så vondt hadde hun.

Flere skudd flerret luften omkring henne.

Noe ble ropt på tysk.

Løpende skritt kunne høres.

– Hjalmar? ropte hun. – Hjalmar?

– Eivor! Brorens stemme lød gjennom kuleregnet. Bildøren ble åpnet like ved siden av henne, og hun forsto at han hadde åpnet passasjerdøren foran.

– Eivor? Ta hånden min, du er tryggere i bilen. Jeg vet ikke hva som …

– Jeg klarer det ikke, Hjalmar. Jeg tror jeg er blitt skutt i ryggen, gispet Eivor. Hun prøvde å strekke armen opp mot bilen, men det ble for vondt.

Hjalmar var i ferd med å svare henne da en tysk kommando lød like ved.

– Halt! En bildør til ble åpnet, denne gangen på den andre siden av bilen.

Eivor hørte at Hjalmar fikk ordre om å komme ut.

Han protesterte. – Jeg har ikke gjort noe galt. Min søster trenger hjelp.

– Ikke gjør ham noe! ropte Eivor.

Så hørtes flere skudd.

Jens stirret etter de tre mennene som løp bort fra bilen som Kari etter sigende skulle sitte i, mens de fortsatte å skyte mot den sist ankomne bilen.

Det var umulig å si sikkert hvor mange som var igjen i Karis bil, men det var vanskelig å få plass til flere enn én soldat i tillegg til henne. Om det faktisk var en igjen der for å passe på henne, skulle de alltids klare å hanskes med ham.

– Kom, sa han og vinket de andre med seg. Han gjorde en bevegelse mot bilen. – Nå redder vi henne.

Mørket som omsluttet dem, gjorde det vanskelig å se, men det betydde også at det ble vanskelig for tyskerne å oppdage dem, noe som var en fordel.

Likevel trakk Jens pusten dypt før han sprang sammenkrøpet frem fra skogkrattet og ut på veien. Han nådde frem til bilen med våpenet hevet, klar til å avfyre skudd om det ble nødvendig. Bildørene sto åpne etter at soldatene hadde bykset ut.

Jens bøyde seg og kikket inn i bilen.

Den var tom.

Kari var ikke der!

Sannheten gikk opp for Jens idet han kjente noe fare forbi øret.

– Det er en felle! Løp!

Han bråsnudde og satte kurs mot skogen igjen.

Soldatene skjøt ikke lenger mot bilen, men mot dem!

Jens satte på sprang tilbake den samme veien som han, Otto og Jon nettopp var kommet. Trærne i skogholtet ville gi dem ly for kulene som suste mot dem. De var alle kledd i mørke klær, slik at de ikke skulle synes så godt i den mørke oktoberkvelden, og det kom nå godt til nytte.

Selv om han hadde fryktet akkurat dette, hadde han dratt av sted sammen med Jon og Otto for å prøve å redde Kari. Han hadde kommet frem til at han ikke kunne ta sjansen på at informasjonen Jon hadde fått, ikke var reell, for om det fantes en mulighet til å befri Kari Berg, så måtte de forsøke.

Da den tyske bilen kom kjørende for litt siden, hadde den måttet stanse for veisperringen de tre mennene hadde laget.

Soldatene hadde gått ut og begynt å fjerne trærne og buskene som var blitt plassert der, og Jens, Otto og Jon hadde vært i ferd med å springe frem, overmanne soldatene og befri Kari, da en ny bil hadde kommet kjørende.

Først hadde Jens fryktet at det var flere tyskere, men så hadde de tre soldatene ved veisperringen begynt å skyte og løpe mot den.

Det hadde gitt dem muligheten de trengte, og de hadde sprunget frem mot den tyske bilen, bare for å finne ut at den var tom.

Før de rakk å komme seg vekk, hadde de tyske soldatene sett dem, og nå sprang de alle tre for livet i håp om å slippe unna de dødbringende kulene.

Jens skottet mot den mørke skikkelsen som løp ved siden av ham.

Jon.

Jens var fremdeles ikke sikker på om han kunne stole på ham. Det var vanskelig å finne noe å sette fingeren på, men Jens hadde hatt en mistanke da de samarbeidet med ham tidligere. Og da Jon plutselig ble satt inn i samme bil som ham selv da han ble fraktet til Grini, og Jon også skulle dit, uten at Jens hadde sett eller hørt noe mer til ham under sitt eget opphold der …

Det var for tilfeldig til at det ikke var mistenkelig.

Og så var det dette med Lisbeth, Jons kone. Enten samarbeidet Jon med henne, eller så brukte hun ham, eller så brukte han henne … Det siste var kanskje minst sannsynlig, i og med at det var Lisbeth karene i London ønsket av veien. Uansett løp de begge her nå etter å ha gått i tyskernes felle, etter å ha agert på informasjonen Jon hadde gitt ham.

Jens bannet da en grein pisket ham i ansiktet.

De hadde lagt en enkel plan for hvordan de skulle gjennomføre redningsaksjonen, og helt frem til da han oppdaget at bilen var tom, hadde han faktisk trodd at Kari var i bilen.

De tre karene hadde holdt området under oppsikt hele dagen, og da det led mot kveld og det ikke hadde vært noen spor å se av tyske tropper, politi eller andre ting som kunne tyde på at tyskerne forberedte noe, hadde de hugget ned et par trær og noen større busker som de hadde lagt i veibanen, slik at ingen kom forbi uten først å flytte på veisperringen.

Tanken var at når tyskerne kom, ville de bli nødt til å stanse og gå ut av bilen for å fjerne veihindringen, og dette ville gi ham og de to andre den tiden de trengte til å overraske soldatene, skyte dem om nødvendig, og få med seg Kari.

Så skulle de ta henne med tilbake gjennom skogen, mot jordet som lå på den andre siden, og følge bekken der et stykke nedover. På det viset ville de avgrense hvor langt eventuelle sporhunder ville kunne følge etter dem. Men for øyeblikket var det ikke sporhundene som var problemet, det var kulene.

De hadde kommet seg inn mellom trærne, men fortsatte å løpe. Bak dem lød hissige rop.

Jens hev etter pusten. Skulle dette være den gangen det virkelig gikk galt?

Eivor skrek av smerte da hun brutalt ble dratt opp fra bakken.

Den forferdelige følelsen av at noe brant i ryggen, skar gjennom henne og spredte seg til hele kroppen, ble enda sterkere da hun ble tvunget opp på beina.

Da hendene som hadde trukket henne opp, slapp taket, ramlet hun sammen igjen, fullstendig ute av stand til å stå oppreist under smerten.

En hånd tok tak under armen hennes og dro henne opp igjen, uten å bry seg om at hun gråt.

– Slipp meg, hikstet hun. Hun kunne ikke se så godt i den mørke kvelden, men godt nok til at hun oppdaget to menn i uniform. Hun gjentok det samme på tysk.

– Hvor er min bror? Hun prøvde å se seg rundt i frykt for at han lå livløs på bakken, men hun kunne ikke se ham.

Soldatene svarte ikke.

– Slipp meg! Jeg er Frau Stahl. Min mann er …

Men heller ikke nå syntes soldatene å bry seg det minste om hva hun sa.

Grepet ble hardere, og hun ble dyttet fremover.

– Hjalmar! ropte hun, men fikk ikke noe svar.

Hvor var broren? Hun prøvde å vri hodet mot bilen de hadde kommet kjørende i, men i det samme snublet hun, og smerten, som fra før hadde vært fryktelig, ble nå nærmest uutholdelig, og hun stønnet høyt da hun falt fremover. Knærne traff bakken og sendte et støt gjennom kroppen. Hun gispet og kjente at hun ikke klarte å puste skikkelig.

Men soldaten som holdt tak i henne, fortsatte bare å gå uten å slippe taket, og hun ble slept etter ham.

Hun svimlet, og en bølge av kvalme slo opp i henne. Smerten var ulidelig, og ute av stand til å forhindre det, kastet hun opp.

Soldaten bannet, og hun fikk et slag mot ansiktet. Blodsmaken blandet seg med den emne smaken av oppkast.

– Hjalmar! Hjelp! Hvor er du?

Heller ikke nå fikk hun noe svar. Frykten for hva som var i ferd med å skje med henne, blandet seg med smerten fra ryggen og redselen for broren. Hun prøvde å sette seg til motverge. Hun ville ikke slepes av sted slik, uten å vite hvor de førte henne.

– Jeg er Frau Stahl, min mann er Ludwig Stahl, lederen av OT … Hun hørte selv at ordene var utydelige.

Siden av ansiktet hvor soldatens hånd hadde truffet, var nummen.

Ingen av soldatene svarte henne, og en bildør ble åpnet.

– Få henne inn der. Så snart det siste treet er fjernet fra veien, drar vi, sa en stemme på tysk.

– Nei! ropte Eivor og forsøkte å sette seg til motverge, men det nyttet ikke. Hun hadde så vondt i ryggen at hun ikke klarte å stå oppreist, hun var svimmel og kvalm, og soldaten var langt sterkere enn henne.

– Hjaalmar, hjelp! Nei!

I neste øyeblikk fikk hun en kraftig dytt, slik at hun tumlet inn i bilen.

Hun syntes å se Hjalmar sitte der, før hodet traff kanten av noe hardt og alt ble mørkt.

Tormod var både fortvilet og frustrert da de kjørte bortover veien.

Bilen til Sverre gikk på knotter, og som i andre biler som gikk på det samme, var det ofte problemer med motoren og tilførselen av energi fra knottegeneratoren.

Sverre hadde jobbet så raskt han bare kunne for å få det i orden da bilen stanset, men både han, Tormod og Ulf visste godt at en slik forsinkelse kunne føre til at muligheten for å redde Kari, forsvant.

Tormod skottet bort på Sverre. Han visste at svogeren var minst like ute av seg som ham, for forholdet mellom Kari og Sverre hadde alltid vært nært og sterkt, men han måtte likevel presse leppene hardt sammen for ikke å skrike i frustrasjon. Om dette førte til at de ikke fikk reddet Kari …

– Stans, beordret Ulf og lente seg frem i baksetet. Han pekte på noe foran dem. – Det står en bil der på veiskulderen.

Sverre stanset.

Tormod kjente utenpå lommen der han hadde en håndgranat. Om nødvendig kunne han kaste den mot bilen, men han ville nødig gjøre det dersom han risikerte å treffe Kari.

– Er det bilen med Kari? spurte Sverre lavt.

Tormod myste. Bilen foran dem så ut til å være forlatt, og ingen var heller å se på veien foran dem.

Uten å svare svogeren, åpnet han bildøren så stille han kunne og smøg seg ut. Han plasserte seg slik at døren ga ham dekning, og speidet til alle kanter. Han holdt pistolen hevet i et fast grep, og lyttet med hele kroppen.

Det var helt stille overalt.

Var de virkelig kommet for sent?

– Sitt her og vær klar til å kjøre, sa Tormod til Sverre.

– Jeg går bort til bilen, sa Ulf like bak ham, smatt forbi og skyndte seg krokbøyd fremover.

Tormod holdt pistolen klar til å skyte, i fall kameraten ble beskutt. Men ingenting skjedde, og han fulgte etter mot bilen.

Bildørene til forsetene sto åpne.

I passasjersetet lå en veske, men ikke et menneske var å se.

Tormods hjerte sank.

Så var de altså kommet for sent. Om Kari hadde befunnet seg i denne bilen eller en annen, ante han ikke, men hun var i alle fall ikke her.

– Det er noe merkelig med dette, sa Ulf lavt. – Jeg tror ikke at denne bilen har vært brukt av soldater i det hele tatt, og om så var, hvem tilhører vesken? Så lenge som Kari har vært arrestert, er det ikke en sjanse for at hun har fått beholde vesken sin. Han strakte seg inn i bilen og grep etter vesken. – Kanskje det kan være noe …

– Hysj! avbrøt Tormod.

Ulf stivnet i bevegelsen.

– Hører du? hvisket Tormod og holdt pusten mens han lyttet.

Der var det igjen.

En lyd som mest minnet om et stønn.

– Det er noen her, sa Ulf. Han lot vesken i bilen være og gikk ut på veien.

Begge de to mennene ble stående og lytte, før de så pekte i samme retning.

– Det kommer derfra, sa Tormod.

Ulf nikket, og de begynte å bevege seg mot lyden.

Tankene for gjennom Tormods hode da han trådte ned fra veien og inn i krattet, hvor lyden hørtes ut til å komme fra. Hvem var det som stønnet? Var det en venn eller en fiende? Kunne det være … Kari?

Hjertet slo fortere bare ved tanken.

Så fikk han øye på skikkelsen.

Det lå et menneske halvveis innunder noen busker.

Han var i ferd med å springe frem da Ulf grep tak i ham.

– Vent! Det kan være en felle.

Tormod svelget. Selvfølgelig kunne det være det. Han hadde vært uforsiktig et øyeblikk, og det hadde de ikke råd til.

– Jeg sikrer deg, sa Ulf, – men jeg skyter vedkommende om jeg må.

Tormod nikket, før han gikk frem til personen.

Han sperret opp øynene da han så hvem det var.

– Er det deg?

